આજથી સ્વામી વિવેકાનંદની ૧૫૦મી જન્મ જયંતિની ઉજવણીનો આરંભ થઈ રહ્યો છે. લગભગ ૧૮૯૧માં સ્વામી વિવેકાનંદ કચ્છ-માંડવી પધારેલા. માંડવીમાં એક ભાટિયા પરિવાર સાથે પંદર દિવસ રહેલા અને વ્યાખ્યાનો આપેલાં. કચ્છના માજી સંસદસભ્ય અને લોકલાડીલા રાજપુરુષ શ્રી અનંતભાઈ દવેએ સ્વામીજીની કચ્છ-માંડવી મુલાકાત અંગે પૂરા સમર્પણથી સંશોધન આદર્યું છે. સ્વામીજી કોઈ ભાટિયા પરિવાર સાથે રહેલા એટલી માહિતી તો દસ્તાવેજી પુરાવા સાથે એમના જ હસ્તલિખિત પત્રમાંથી મળી છે. માંડવીમાં જૈનપુરીથી નજીક, આચાર્યશ્રી નાનાલાલ વોરા માર્ગ પર મામલતદારનું ઘર (સરકારી આવાસ) આવેલું છે. માંડવીના ઋષિ ગણાતા – અને શ્રીરામકૃષ્ણ હાઈસ્કૂલના સ્થાપક સ્વ. નાનાકાકા ભારપૂર્વક જણાવતા કે મામલતદારનું ઘર છે ત્યાં જ સ્વામીજીનો ઉતારો હતો. મુંબઈ સમાચાર દેશવિદેશમાં અનેક ઘરોમાં પહોંચે છે. કોઈ ભાટિયા પરિવારને સ્વામી વિવેકાનંદની કચ્છ-માંડવીની મુલાકાત કે એ અંગે કોઈ પ્રત્યક્ષ કે પરોક્ષ દસ્તાવેજ કે માહિતી હોય તો તેઓ તરત જ શ્રી અનંતભાઈ દવેનો સંપર્ક કરી, એક ઐતિહાસિક સંશોધનમાં ઉજ્જવળ આહુતિ આપે. શ્રી અનંતભાઈ દવેઃ ૦૯૮૨૫૨૫૨૦૬૬